b"\n_START_ARTICLE_\nSala de Ball (Viladamat)\n_START_SECTION_\nDescripci\xc3\xb3\n_START_PARAGRAPH_\nSituada dins del nucli urb\xc3\xa0 de la poblaci\xc3\xb3 de Viladamat, a l'extrem sud-oest del nucli antic del poble i delimitat per la pla\xc3\xa7a de la Vila i els carrers Nou i de la Creu._NEWLINE_Edifici a\xc3\xafllat de nova planta, rectangular i amb la coberta de dues vessants. Est\xc3\xa0 distribu\xc3\xaft en planta baixa i pis. L'element destacable de la construcci\xc3\xb3 \xc3\xa9s la fa\xc3\xa7ana principal. Presenta un gran portal al centre emmarcat per dues finestres. Les obertures s\xc3\xb3n d'arc rebaixat amb els brancals a manera de pilastres i un coronament motllurat bastit amb maons. Al pis, un gran arc rebaixat bastit amb maons emmarca els tres grans finestrals disposats en degradaci\xc3\xb3 i tancats amb vitralls decorats. La fa\xc3\xa7ana est\xc3\xa0 rematada per un coronament esglaonat, decorat amb el mateix motiu que les obertures. Destaca el plaf\xc3\xb3 central coronat amb una bola cer\xc3\xa0mica, on hi ha inscrit l'any de la inauguraci\xc3\xb3, 1929. La fa\xc3\xa7ana presenta les cantonades decorades amb maons disposats a manera de carreus. La construcci\xc3\xb3 conserva el parament arrebossat i pintat, amb trams de l'obra vistos.\n_START_SECTION_\nHist\xc3\xb2ria\n_START_PARAGRAPH_\nUn fenomen social ben pal\xc3\xa8s a moltes poblacions de l'Alt Empord\xc3\xa0 a partir de la segona meitat del segle XIX \xc3\xa9s la creaci\xc3\xb3 de societats de benefic\xc3\xa8ncia. Aquestes tenien, entre altres funcions, la finalitat d'ajudar econ\xc3\xb2micament als socis que per alguna ra\xc3\xb3 es quedaven desprotegits i en situaci\xc3\xb3 prec\xc3\xa0ria. Amb el temps aquestes societats varen esdevenir centres de reuni\xc3\xb3 local i promotores de m\xc3\xbaltiples activitats l\xc3\xbadiques i culturals. Paral\xc2\xb7lelament, en aquest ambient associacionista, es creen societats \xc3\xbanicament amb finalitat recreativa, etc._NEWLINE_Per totes elles, la disposici\xc3\xb3 d'un local on desenvolupar totes aquestes tasques va portar a la construcci\xc3\xb3 d'uns peculiars edificis dels quals l'arquitecte Azemar es va convertir en un dels principals dissenyadors. En el cas de Viladamat, es tracta de l'edifici de La Societat, tamb\xc3\xa9 conegut com la Sala de ball. Fou constru\xc3\xaft l'any 1929, tal com apareix en relleu a la part superior de la fa\xc3\xa7ana. Res sabem del seu autor ni de la perviv\xc3\xa8ncia de l'edifici m\xc3\xa9s enll\xc3\xa0 de 1985."